<classify> Wakati Simba wakipania kushinda kwenye uwanja huo wa ugenini, watu wanajiuliza maisha ya Mbeya City yatakuwaje bila ya kocha wao Juma Mwambusi aliyeipatia timu hiyo mafanikio makubwa. Mwambusi kwa sasa ni kocha msaidizi wa Yanga aliyechukua mikoba ya Charles Mkwasa aliyepewa mkataba wa mwaka mmoja na nusu wa kuifundisha timu ya taifa,Taifa Stars.Ni mchezo ambao sio tu unapima uwezo wa aliyekuwa msaidizi wa Mwambusi, Abdul Mingange bali pia watu wanataka kuona ujio wa mchezaji wa zamani wa Simba Haruna Moshi Boban aliyejiunga na timu hiyo hivi karibuni kama utasaidia kikosi hicho cha Mbeya kupata pointi.Tayari Simba walifanikiwa kuvunja mwiko katika uwanja wa Mkwakwani Tanga na kusema kuwa hata Mbeya itakuwa hivyo hivyo kwani walitambia kikosi chao kuwa kimefanya maandalizi ya kutosha kushinda.Simba imejitahidi kuanza msimu vizuri, ambapo katika michezo mitano waliyocheza, wamepoteza mmoja na kushinda iliyobaki hivyo wana pointi 12 nyuma ya Azam FC na Yanga zenye pointi 15 kila moja. Mbeya City ilianza vibaya msimu huu, ambapo katika michezo sita waliyocheza wameshinda mmoja, sare moja na kufungwa mara nne.Utakuwa ni mchezo mgumu kwa kuwa kila mmoja anahitaji matokeo mazuri huku Kocha Abdul Mingange akisema kuwa kikosi chake kiko vizuri na kimejipanga kuutumia vyema uwanja wake wa nyumbani kubakiza pointi tatu.Kocha wa Simba, Dylan Kerry alitamba kuwa kama waliweza kushinda michezo migumu ya Tanga, ni lazima wapate pointi tatu dhidi ya Mbeya City.Simba huenda ikamkosa nyota wake Hamis Kiiza na Emery Nimuboma wanaosumbuliwa na majeraha na Mbeya City itamkosa Juma Nyosso aliyefungiwa kucheza soka kwa miaka miwili kutokana na kosa la kinidhamu, lakini ikijivunia kuwa na wachezaji wazoefu kama Haruna Shamte, Juma Kaseja na Boban.Mbeya City inatambia wachezaji wake wawili waliowahi kutamba na Simba, Boban na kipa Juma Kasema, ambao wamepania kuhakikisha timu yao hiyo ya zamani leo haitoki kwenye uwanja huo wa Kumbukumbu ya Sokoine.Michezo mingine ya Ligi Kuu leo Jumamosi ni Majimaji FC dhidi ya African Sports ya Tanga katika Uwanja wa Majimaji mjini Songea, Ndanda FC wakiwakaribisha Toto African katika dimba la Nangwanda Sijaona mjini Mtwara.Stand United watawakaribisha Tanzania Prisons kwenye Uwanja wa Kambarage mjini Shinyaga, huku Coastal Union ya Tanga watakua wenyeji wa Mtibwa Sugar kwenye uwanja wa Mkwakwani.Ligi hiyo itaendelea tena kesho Jumapili wakati maafande wa Mgambo Shooting watakua wenyeji wa Kagera Sugar uwanja wa Mkwakwani jijini Tanga, huku wachimba almasi Mwadui FC wakiwakaribisha JKT Ruvu inayoshika mkia katika msimamo wa ligi hiyo.  <topic>: MICHEZO 